Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 15 Απριλίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 480/8-4-2019 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Θεοχάρη (Χάρη) Θεοχάρη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Πολιτικά, νομικά και ηθικά ζητήματα που άπτονται της σχέσης της νυν Γενικής Γραμματέως Διαφθοράς με κυπριακή εταιρεία». 2. Η με αριθμό 474/8-4-2019 επίκαιρη ερώτηση του Βουλευτή Λάρισας της Δημοκρατικής Συμπαράταξης κ. Κωνσταντίνου Μπαργιώτα προς τον Υπουργό Υγείας, με θέμα: «Ούτε μια Μονάδα Εγκεφαλικών Επεισοδίων στην Ελλάδα». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 481/8-4-2019 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού, με θέμα: «Ίδρυση τμήματος Τουρισμού με έδρα τη Ρόδο και ανωτατοποίηση της ΑΣΤΕΡ με την ένταξή της στο Πανεπιστήμιο Αιγαίου». 2. Η με αριθμό 475/8-4-2019 επίκαιρη ερώτηση του Βουλευτή Αχαΐας της Δημοκρατικής Συμπαράταξης κ. Θεόδωρου Παπαθεοδώρου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Διαπλεκόμενες σχέσεις της Γενικής Γραμματέως για την καταπολέμηση της διαφθοράς κ. Ξεπαπαδέα». 3. Η με αριθμό 454/27-3-2019 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Καμμία σύλληψη στην Κόρινθο, όπου ομάδες Ρομά προέβησαν σε βιαιοπραγίες». 4. Η με αριθμό 439/22-3-2019 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Καταπτώσεις εγγυήσεων του ελληνικού δημοσίου για δάνεια που έχουν χορηγηθεί σε ιδιωτικές επιχειρήσεις και πληγέντες φυσικών καταστροφών». 5. Η με αριθμό 440/22-3-2019 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Υγείας, με θέμα: «Επίλυση σοβαρών εκκρεμοτήτων σχετικά με την έγκριση ειδικών θεραπειών». 6. Η με αριθμό 416/12-3-2019 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Τραγικές ελλείψεις προσωπικού στο Νοσοκομείο Κιλκίς». 7. Η με αριθμό 414/8-3-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Υγείας, με θέμα: «Καταγγελίες για μεθοδεύσεις σε βάρος των παρεχόμενων υπηρεσιών υγείας με την υπολειτουργία της Παθολογικής Κλινικής του Νοσοκομείου Αμαλιάδας». 8. Η με αριθμό 421/12-3-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Σε αναστολή λειτουργίας η Χειρουργική Κλινική του Γενικού Νοσοκομείου Κιλκίς, λόγω έλλειψης προσωπικού». 9. Η με αριθμό 420/12-3-2019 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Οικονομικών, σχετικά με «την Ελληνική Βιομηχανία Οχημάτων “ΕΛΒΟ Α.Β.Ε.”». 10. Η με αριθμό 375/20-2-2019 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Εθνικής Άμυνας, με θέμα: «Συμμετοχή της Ελλάδας στην αμυντική συνεργασία της Ευρωπαϊκής Ένωσης». 11. Η με αριθμό 355/12-2-2019 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)». 12. Η με αριθμό 350/11-2-2019 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)». 13. Η με αριθμό 351/11-2-2019 επίκαιρη ερώτηση του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου». 14. Η με αριθμό 316/29-1-2019 επίκαιρη ερώτηση του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού». 15. Η με αριθμό 332/5-2-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με «τα χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)». 16. Η με αριθμό 329/4-2-2019 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας /Ογκολογικής Κλινικής στο Γενικό Νοσοκομείο Δράμας» 17. Η με αριθμό 262/9-1-2019 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3920/30-11-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεώργιου - Δημητρίου Καρρά προς τον Υπουργό Οικονομικών, με θέμα: «Ανάγκη παραχώρησης της δημόσιας έκτασης 220 στρεμμάτων στην περιοχή Ναυπηγείων Σκαραμαγκά στους κατοίκους της δυτικής Αθήνας». 2. Η με αριθμό 2932/31-10-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεώργιου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το υπερταμείο». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Στη σημερινή συνεδρίαση θα συζητηθούν δύο επίκαιρες ερωτήσεις , στις οποίες θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου. Ξεκινούμε με τη συζήτηση της πέμπτης με αριθμό 437/22-3-2019 επίκαιρης ερώτησης πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Προκήρυξη θέσεως Καθηγητή Σηροτροφίας - Μελισσοκομίας στο Δημοκρίτειο Πανεπιστήμιο Θράκης». Κύριε συνάδελφε, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, αποτελεί ευχάριστη είδηση σήμερα, μετά από πέντε αναβολές, να συζητείται η επίκαιρη ερώτησή μου που αφορά τη σύσταση θέσης καθηγητού στο Δημοκρίτειο Πανεπιστήμιο, στο Τμήμα Αγροτικής Ανάπτυξης της Νέας Ορεστιάδας, στο αντικείμενο της Σηροτροφίας και Μελισσοκομίας, όπου είναι απαραίτητος ο καθηγητής, αλλά και το Πανεπιστήμιο, ώστε να συμβάλουν στην πρόοδο και στην ανάπτυξη της περιοχής και να αποτελέσει τον επιστημονικό σύμβουλο σε αυτούς που ασχολούνται με τα δύο αντικείμενα που προείπα. Το Σουφλί αποτελεί στον κεντρικό Έβρο τον βασικό πυλώνα ενασχόλησης μεγάλης μερίδας επαγγελματιών με την παραγωγή μετάξης σε όλα τα επίπεδα. Ο Νομός Έβρου αποτελεί το καλύτερο μελισσοκομικό πεδίο ανάπτυξης σε όλη τη Θράκη. Και πιστεύω ότι το Πανεπιστήμιο θα πρέπει να μπει σε αυτή τη διαδικασία. Ήδη έχει δομήσει εξαιρετικές σχέσεις μαζί με τους παράγοντες του πρωτογενούς τομέα και μέσα από αυτή τη διαδικασία πιστεύουμε ότι θα αναπτυχθεί έτι περισσότερο. Ερωτούμε τι σκέφτεστε να κάνετε μετά από αυτή την ερώτηση, την οποία έχω καταθέσει, αν θα συστήσετε τη θέση του καθηγητή Σηροτροφίας και Μελισσοκομίας και επίσης, σε ποιες ενέργειες θα μπορούσατε να προβείτε, προκειμένου να τεθούν οι ακαδημαϊκές βάσεις για την ανάπτυξη των δύο κλάδων, που προείπα, στον Έβρο και στη Θράκη.
Ευχαριστούμε τον κύριο συνάδελφο. Τον λόγο έχει ο κύριος Υπουργός για τρία λεπτά.
Ευχαριστώ, κύριε Πρόεδρε. Κύριε Δημοσχάκη, να υπενθυμίσουμε ορισμένα βασικά πράγματα. Το πρώτο είναι ότι τα Ανώτατα Εκπαιδευτικά Ιδρύματα είναι αυτοδιοίκητα και ο τρόπος με τον οποίο καθορίζεται το περιεχόμενο των θέσεων είναι κάτι που έχει σχέση αποκλειστικά με τα ιδρύματα. Δεν μπορεί να παρέμβει η πολιτεία. Και καλώς δεν μπορεί να παρέμβει η πολιτεία, διότι το ίδρυμα το ίδιο γνωρίζει τις ανάγκες του. Άρα εμείς δίνουμε θέσεις, γίνεται μια πρώτη κατανομή αυτών στα τμήματα και οι γενικές συνελεύσεις των τμημάτων λένε ότι για αυτά που μας έδωσε η Σύγκλητος εμείς θεωρούμε ότι η τάδε θέση πρέπει να έχει το τάδε περιεχόμενο και να είναι της τάδε βαθμίδας. Αυτή είναι η διαδικασία. Άρα και να θέλουμε να το κάνουμε δεν είναι μόνο ότι μας απαγορεύει ο νόμος. Αλλά και ορθά απαγορεύει ο νόμος στην πολιτεία να καθορίζει το περιεχόμενο των θέσεων. Είναι μια σοβαρή παρέμβαση στο αυτοδιοίκητο και κυρίως, η πολιτεία δεν είναι σε θέση να γνωρίζει όλες τις ανάγκες των τμημάτων. Δεύτερον, θα σας θυμίσω πάλι την νέα αρχιτεκτονική των Ανώτατων Εκπαιδευτικών μας Ιδρυμάτων. Εδώ και ενάμιση χρόνο, όπως γνωρίζετε, αρχίζει να υλοποιείται ένα σχέδιο που αλλάζει με έναν εξαιρετικά θετικό τρόπο την αρχιτεκτονική των ιδρυμάτων μας. Σε αυτή την αρχιτεκτονική υπάρχουν τέσσερα στοιχεία που χαρακτηρίζουν, αν θέλετε, αυτό το μεταρρυθμιστικό σχέδιο: Το πρώτο είναι η δημιουργία νέων τμημάτων με νέα γνωστικά αντικείμενα, το δεύτερο είναι οι συνέργειες με τα τμήματα των ΤΕΙ, το τρίτο είναι η ίδρυση πανεπιστημιακών ερευνητικών κέντρων και το τέταρτο είναι τα διετή προγράμματα σπουδών. Στα διετή προγράμματα σπουδών θα έχουν ελεύθερη πρόσβαση οι απόφοιτοι των ΕΠΑΛ, αλλά το σημαντικότερο είναι ότι τα διετή προγράμματα σπουδών θα αρχίσουν από τον Σεπτέμβριο να λειτουργούν και σε συνεργασία με παραγωγικούς φορείς της περιοχής. Άρα τα θέματα που θίγετε να υπογραμμίσουμε εμείς και ως Υπουργείο Παιδείας ότι είναι πάρα πολύ σημαντικά και είναι πάρα πολύ σημαντικά γιατί θα δώσουν τη δυνατότητα στα ιδρύματα - και στην προκειμένη περίπτωση και στο Δημοκρίτειο Πανεπιστήμιο Θράκης - σε συνεργασία με παραγωγικούς φορείς να δουν τι μπορούν να διαμορφώσουν. Έχουμε κονδύλια για τα διετή προγράμματα σπουδών. Αυτό δεν σημαίνει ότι αν τα διετή προγράμματα σπουδών θεραπεύουν αυτά στα οποία αναφερθήκατε δεν μπορεί να υπάρχουν και αντίστοιχες διδασκαλίες, σεμινάρια κ.λπ. και στο τμήμα το οποίο αναφέρατε. Για τα υπόλοιπα θα συνεχίσω στη δευτερολογία μου. Ευχαριστώ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Λητής Θεσσαλονίκης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Θα ήθελα να σας ενημερώσω ότι βλέπετε λίγους Βουλευτές στην Ολομέλεια της Βουλής λόγω του ότι διεξάγεται ο κοινοβουλευτικός έλεγχος και η συζήτηση των επίκαιρων ερωτήσεων, όπου ο εκάστοτε Βουλευτής έχει το δικαίωμα να ρωτήσει τον αρμόδιο Υπουργό για ένα θέμα της επικαιρότητας. Αυτή τη στιγμή συζητούνται και θέματα που σας αφορούν κιόλας, γιατί είναι ο Υπουργός Παιδείας, Έρευνας και Θρησκευμάτων που απαντά στις ερωτήσεις των συναδέλφων. Οπότε σας ευχαριστούμε που είσαστε κοντά μας και παρακολουθείτε τη συνεδρίαση. Κύριε συνάδελφε, έχετε τρία λεπτά για τη δευτερολογία σας.
Κύριε Υπουργέ, ήρθαμε να συζητήσουμε για ένα συγκεκριμένο αίτημα παραγόντων του πρωτογενούς τομέα αλλά και παραγόντων του τοπικού πανεπιστημίου, οι οποίοι δηλώνουν ότι θέλουν έναν σύμβουλο πανεπιστημιακό, δηλαδή τη στήριξη του τοπικού πανεπιστημίου, προκειμένου να πετύχουν σε αυτό με το οποίο ασχολούνται. Εσείς, και κατ' εξαίρεση ακόμα, το έχετε το δικαίωμα αυτό, να συστήσετε τη θέση. Ή θέλετε ή δεν θέλετε, να μας το πείτε. Δεύτερον, το Τμήμα Αγροτικής Ανάπτυξης της Νέας Ορεστιάδας λειτουργεί σε αντιστοίχιση με τα γεωπονικά τμήματα των λοιπών πανεπιστημίων και μάλιστα τώρα που θέλετε να ιδρύσετε και αντίστοιχα και ομότιτλα, τουλάχιστον διορθώστε το, για να μη λέγεται «Αγροτικής Ανάπτυξης» και υπάρχει σύγχυση, αλλά να λέγεται Γεωπονικό Τμήμα Νέας Ορεστιάδας. Αυτό είναι αίτημα και των πανεπιστημιακών. Ο καθηγητής αυτός δεν είναι μόνο ότι θα είναι ο σύμβουλος όλων αυτών που ασχολούνται με τη μελισσοκομία και με τη σηροτροφία. Χίλιες οικογένειες του Έβρου, κύριε Πρόεδρε, ασχολούνται αποκλειστικά με τη μελισσοκομία στον Έβρο και άλλες πενήντα με την παραγωγή μεταξοσκώληκα στην περιοχή του Σουφλίου. Εσείς γυρνάτε την πλάτη σε αυτούς που θέλουν την πρόοδο, σε αυτούς που θέλουν την ανάπτυξη. Και πώς την ευαγγελίζεστε όταν την υπονομεύετε και δεν συμβάλλετε; Επίσης, ο καθηγητής θα πρέπει να οργανώσει τα επιστημονικά εργαστήρια που πρέπει να λειτουργούν σε ένα γεωπονικό πανεπιστήμιο. Αυτά δεν υπάρχουν. Πώς λέτε ότι μόνο του θα αποφασίσει το πανεπιστήμιο, αν δεν συστήσετε εσείς τη θέση; Άλλωστε, όσες θέσεις έχουν συσταθεί στο Δημοκρίτειο Πανεπιστήμιο εσείς με τον «καθηγητοκλεπτικό» νόμο που ψηφίσατε τις παίρνετε μετά την πρώτη προκήρυξη και εφόσον αποβεί άκαρπη, τις μεταφέρετε στην Αττική και στη Θεσσαλονίκη. Αυτά είναι τα έργα σας, κύριε Υπουργέ και λυπάμαι πάρα πολύ που δεν στηρίζετε έναν ακριτικό νομό, όπου θέλει ο πολίτης να εργαστεί και δεν του παρέχετε όλα τα εργαλεία. Και μάλιστα, ποια εργαλεία; Τα επιστημονικά. Θέλω εδώ να επαινέσω τη Σχολή Επιστημών Γεωπονίας και Δασολογίας της Νέας Ορεστιάδας η οποία έχει υποδειγματική συνεργασία με τον πρωτογενή τομέα. Γυρίζουν στα χωριά και ενημερώνουν τους ανθρώπους για το πώς πρέπει να κινούνται. Και μάλιστα αποτελεί και παράδειγμα υιοθέτησης και για το ελληνικό πανεπιστήμιο στο σύνολό του. Θέλω επίσης να σας πω ότι πέρυσι ζήσαμε μία στενόχωρη περίοδο σε ό,τι αφορά τους παραγωγούς βάμβακος.
Άλλο θέμα είναι αυτό!
Μισό λεπτό, κύριε Υπουργέ. Εκτός από τα καιρικά φαινόμενα που χτύπησαν την παραγωγή, είχαμε και τις αρρώστιες. Αν υπήρχαν τα επιστημονικά εργαστήρια στο τοπικό πανεπιστήμιο, ίσως θα προλαμβάναμε αυτήν την ασθένεια, την αρρώστια που χτύπησε την παραγωγή μας σχεδόν στο σύνολο. Διότι αυτή την έννοια έχει να λειτουργούν τα επιστημονικά εργαστήρια μέσα στο πανεπιστήμιο, προληπτικά να γίνονται οι έρευνες και να ενημερώνονται οι φορείς, προκειμένου να έχουμε καλή παραγωγή, όπως το επιθυμεί και το ελληνικό κράτος, αλλά μόνο εσείς δεν το βλέπετε. Σας ευχαριστώ πολύ.
Ευχαριστούμε τον κύριο συνάδελφο. Κύριε Υπουργέ, έχετε τρία λεπτά στη διάθεσή σας για τη δευτερολογία σας.
Ευχαριστώ, κύριε Πρόεδρε. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατ' αρχάς, να πω στους συναδέλφους και στα παιδιά, μόλις τελειώσω τις υποχρεώσεις μου σε λίγα λεπτά, αν είστε ακόμη εδώ, με μεγάλη χαρά θα ήθελα να τα πούμε και κάτω εδώ στην Αίθουσα. Κοιτάξτε, κύριε Δημοσχάκη - και δεν αναφέρομαι μόνο σε εσάς, αναφέρομαι και στους συναδέλφους της Αντιπολίτευσης - εάν σε ένα προεκλογικό κλίμα για εκλογές που θα γίνουν τον Οκτώβριο αρχίζουμε να μην ακούει ο ένας τον άλλον, δεν έχει νόημα να κάνουμε και αυτές τις συζητήσεις. Σας είπα ορισμένα πράγματα και επανέρχεστε. Λέτε, λοιπόν, ότι εμείς έχουμε το δικαίωμα. Από πού προκύπτει; Πείτε μου έναν νόμο, λοιπόν, στον οποίο έχουμε εμείς αυτό το δικαίωμα. Έναν νόμο! Δεν υπάρχει γιατί είναι παρέμβαση στο αυτοδιοίκητο. Μην δημιουργείτε, λοιπόν, εντυπώσεις όπου θέλετε να δημιουργήσετε εντυπώσεις! Ας έχουμε έναν πολιτισμένο διάλογο με επιχειρήματα και επί της ουσίας και όχι έναν διάλογο ώστε να ανεβαίνουν όλα αυτά στο facebook και ούτω καθεξής. Tώρα κοιτάξτε, λέτε επί λέξει ότι γυρνάμε την πλάτη σε όσους θέλουν πρόοδο. Πείτε μου τώρα, είναι μια σοβαρή συζήτηση αυτή; Ποια πλάτη γυρνάμε σε όσους θέλουν πρόοδο; Εγώ δεν σας είπα πριν ότι για πρώτη φορά στην ιστορία του ελληνικού πανεπιστημίου - για πρώτη φορά! - θα δημιουργηθούν τα διετή προγράμματα σπουδών, για τα οποία υπάρχει κονδύλιο - και μπορείτε να πάτε να το δείτε και στον προϋπολογισμό, διότι υπάρχει κωδικός - και με βάση αυτά τα χρήματα τα πανεπιστήμια θα κάνουν συζητήσεις, όπως κάνουν πολλά πανεπιστήμια, με τους παραγωγικούς φορείς; Συζητούν, λοιπόν, με τους παραγωγικούς φορείς και λένε «κοιτάξτε, εμείς θα κάνουμε ένα πρόγραμμα, το 30% των μαθημάτων θα διδάσκεται από πανεπιστημιακούς, το 70% θα διδάσκεται από ανθρώπους που έχουν εμπειρία σε αυτά, θα πληρώνονται έξτρα». Αυτή είναι η σχέση του πανεπιστημίου με τους παραγωγικούς φορείς και όχι μία γενική και αόριστη κλάψα γύρω από αυτά τα ζητήματα. Εδώ, λοιπόν, θα έλεγα ότι έχει μεγάλη σημασία τα άτομα με το κύρος στην περιοχή τους - όπως και εσείς - να πάτε να μιλήσετε και με τους παραγωγικούς φορείς, γιατί ούτε και οι παραγωγικοί φορείς έχουν την εμπειρία της σχέσης τους με το πανεπιστήμιο ούτε το πανεπιστήμιο ιστορικά έχει αυτή την εμπειρία ως προς τη σχέση του με τους παραγωγικούς φορείς. Για αυτό τώρα πρέπει οι τοπικοί παράγοντες να γίνουν καταλύτες. Αντί αυτού πολλές φορές ακούμε, όπως εδώ: «Δώστε και άλλες θέσεις, δώστε και άλλες θέσεις!». Θέσεις δίνουμε και μάλιστα έχουμε ανακοινώσει πεντακόσιες θέσεις στη σύνοδο πρυτάνεων. Για πρώτη φορά από το 2008, επανέρχεται η ρύθμιση ότι θα προκηρύσσονται και οι θέσεις όσων παίρνουν σύνταξη. Εν πάση περιπτώσει, θα πρέπει να ξέρουμε τι ακριβώς γίνεται. Για το βαμβάκι που είπατε, προφανώς δεν το γνωρίζω το θέμα. Εκείνο όμως που γνωρίζω είναι ότι, πρώτον, υπάρχουν σίγουρα τα εργαστήρια στα οποία αναφέρεστε και δεύτερον, υπάρχει ο «ΕΛΓΟ - ΔΗΜΗΤΡΑ». Ο «ΕΛΓΟ - ΔΗΜΗΤΡΑ», που είναι ένας ερευνητικός φορέας του Υπουργείου Αγροτικής Ανάπτυξης, έχει όλη αυτήν την τεχνογνωσία και προφανώς οι παραγωγικοί φορείς θα πρέπει να απευθύνονται εκεί. Αλλά ξέρετε, συμβαίνει αυτό το πράγμα: για χρόνια - και ελπίζω να καταλάβετε ότι δεν είναι δική μας ευθύνη - το πανεπιστήμιο με την παραγωγή ήταν δύο διαφορετικά πράγματα. Το μόνο που ενδιέφερε ήταν αν τα παιδιά βρίσκουν δουλειά. Αυτό είναι ένα πολύ σοβαρό ζήτημα. Το δεύτερο είναι ως θεσμός να έχει οργανική σχέση και με τις παραγωγικές δυνάμεις της χώρας μας. Ευχαριστώ.
Ευχαριστούμε πολύ τον κύριο Υπουργό. Πριν προχωρήσουμε στη δεύτερη επίκαιρη ερώτηση που θα συζητηθεί σήμερα, επιτρέψτε μου να ανακοινώσω τις επίκαιρες ερωτήσεις που δεν θα συζητηθούν λόγω διαφόρων κωλυμάτων. Η πρώτη με αριθμό 482/9-4-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα: «Προστασία πολιτών - δανειοληπτών από την καταχρηστική λειτουργία δικηγορικών γραφείων ως εισπρακτικών εταιρειών», δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Ιωάννη Δραγασάκη, εξαιτίας ανειλημμένων υποχρεώσεων. Η δεύτερη με αριθμό 479/8-4-2019 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Περιβάλλοντος και Ενέργειας, με θέμα: «Αλλαγές στα τιμολόγια της ΔΕΗ», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Γεωργίου Σταθάκη, εξαιτίας κυβερνητικής αποστολής στο εσωτερικό. Η τρίτη με αριθμό 470/2-4-2019 επίκαιρη ερώτηση πρώτου κύκλου του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Οικονομίας και Ανάπτυξης, με θέμα: «Τέλος τα κοινωνικά φαρμακεία, παντοπωλεία και συσσίτια από το 2020;», δεν θα συζητηθεί λόγω κωλύματος του Υφυπουργού Οικονομίας και Ανάπτυξης κ. Ευστάθιου Γιαννακίδη, εξαιτίας κυβερνητικής αποστολής στο Βουκουρέστι. Η τέταρτη με αριθμό 468/2-4-2019 επίκαιρη ερώτηση πρώτου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς τον Υπουργό Οικονομίας και Ανάπτυξης, με θέμα: «Ανάγκη νομοθετικής ρύθμισης των συμβάσεων δικαιόχρησης (franchising)», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Στέργιου Πιτσιόρλα, εξαιτίας προγραμματισμένης σύσκεψης. Η έκτη με αριθμό 279/15-1-2019 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Άμεσες ενέργειες για να ενταχθεί η Κρήτη στο μεταφορικό ισοδύναμο», δεν θα συζητηθεί λόγω κωλύματος του Αναπληρωτή Υπουργού Ναυτιλίας και Νησιωτικής Πολιτικής κ. Νεκτάριου Σαντορινιού, εξαιτίας ανειλημμένων υποχρεώσεων. Θα συζητηθεί τώρα η πρώτη με αριθμό 5080/28-1-2019 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά «με την έκδοση των αναγκαίων υπουργικών αποφάσεων για την πλήρωση οργανικών θέσεων ιερέων». Κύριε συνάδελφε, έχετε δύο λεπτά για την πρωτολογία σας.
Ευχαριστώ, κύριε Πρόεδρε. Κύριε Υπουργέ, η συζήτηση κατέστη αναγκαία καθότι δεν απαντήσατε στη γραπτή ερώτηση, που κατατέθηκε τον Ιανουάριο. Άρα ερχόμαστε μετά από τέσσερις μήνες, κύριε Υπουργέ, να συζητήσουμε ένα θέμα που πλήττει τις μητροπόλεις της επικρατείας που παραμένουν με κενές οργανικές θέσεις κληρικών. Τα κενά αυτά ξεπερνούν το 25% των οργανικών θέσεων, καθώς από τις δέκα χιλιάδες τετρακόσιες οργανικές θέσεις ιερέων περισσότερες από δυόμισι χιλιάδες παραμένουν κενές. Έτσι, πολλές μητροπόλεις αναγκάζονται να καλύψουν τις ανάγκες των ενοριών τους χειροτονώντας άμισθους ιερείς, οι οποίοι σήμερα εκτιμάται ότι ξεπερνούν τους τετρακόσιους. Το πρόβλημα αυτό είναι εντονότερο σε παραμεθόριες περιοχές της χώρας, όπως είναι και αυτή της Δράμας όπου υπηρετώ, όπου οι κάτοικοι απομακρυσμένων χωριών αδυνατούν να εκπληρώσουν τις θρησκευτικές τους ανάγκες. Ο πρώην Υπουργός, ο προκάτοχός σας κ. Φίλης, το 2016 είχε, αν θέλετε, δρομολογήσει περίπου εκατόν εξήντα θέσεις ιερέων προς πρόσληψη, ενώ το Υπουργείο Διοικητικής Ανασυγκρότησης το 2017 κατένειμε εκατόν ενενήντα οργανικές θέσεις μόνιμων κληρικών για την κάλυψη των αναγκών στις μητροπόλεις της χώρας. Δυστυχώς, όμως, η χρονιά 2018 έκλεισε χωρίς να εκδοθούν οι σχετικές αποφάσεις για την κάλυψη των κενών οργανικών θέσεων ιερέων. Στην ολιγωρία αυτή ήρθε να προστεθεί και η συνέργεια - όπως μάθατε ωραία να το λέτε - της Κυβέρνησης με την Αρχιεπισκοπή αναφορικά με τον τρόπο προσλήψεων και όλα αυτά. Εν πάση περιπτώσει, υπάρχουν εξελίξεις στο ζήτημα αυτό. Πρέπει να θεωρηθεί ως λήξαν. Για αυτό, κύριε Υπουργέ, θα ήθελα να μας πείτε: Πρώτον, για ποιον λόγο δεν εκδόθηκαν από την Κυβέρνηση το 2018 οι επιβαλλόμενες υπουργικές αποφάσεις; Και δεύτερον, προτίθεται η Κυβέρνηση να εκδώσει τις αναγκαίες υπουργικές αποφάσεις; Επειδή την επόμενη εβδομάδα προφανώς θα έρθει το νομοσχέδιο που έχει κατατεθεί από πλευρά σας, το οποίο αφορά στις συνέργειες των πανεπιστημίων και των ΤΕΙ, μήπως ήταν μια ευκαιρία να υπάρξει μια ρύθμιση για την κάλυψη αυτών των θέσεων; Θα μας δώσετε τη δυνατότητα να σημειώσουμε και το γεγονός ότι σήμερα τα λύκεια της χώρας είναι κλειστά. Οι μαθητές διαμαρτύρονται και οι καθηγητές τα ίδια, καθότι - δυστυχώς - φέρνετε ένα νομοσχέδιο με ρυθμίσεις για το λύκειο που αφορούν στην πρόσβασή τους στην τριτοβάθμια εκπαίδευση. Δυστυχώς, αυτό το νομοσχέδιο απορυθμίζει την εκπαιδευτική διαδικασία και εγείρει ζητήματα ισονομίας. Δεν θα αναφερθώ, όμως, στα ΤΕΙ και στο τι ακριβώς συμβαίνει σ' όλη τη χώρα, τι συνέβη εκεί που πραγματοποιήσατε αυτές τις - σε εισαγωγικά - «συνέργειες», αλλά βλέπουμε ότι για αλλά είχατε δεσμευτεί, έτσι ώστε να ωραιοποιήσετε την κατάσταση και αλλιώς καταλήξατε. Πιστεύω θα έχω τον χρόνο στη δευτερολογία μου να πω και τρία πράγματα παραπάνω που αφορούν στον τόπο μου. Ευχαριστώ.
Ευχαριστούμε, κύριε Κυριαζίδη. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Κυριαζίδη, έχετε Facebook;
Παρακολουθώ το δικό σας.
Εγώ δεν έχω Facebook. Άρα, δεν μπορεί να παρακολουθείτε το δικό μου. Άρα, έχετε κι εσείς.
Του Υπουργείου εννοούσα.
Μπορείτε να απαντήσετε. Δεν είναι κακό πράγμα να έχει κάποιος Facebook. Θα σας παρακαλούσα, λοιπόν, όταν ανεβάσετε την πρωτολογία σας, να ανεβάσετε και την απάντησή μου. Επιβάλλεται σε επίπεδο δημοκρατικού ήθους να ανεβαίνουν και οι απαντήσεις, διότι όλα όσα είπατε δεν ισχύουν. Πείτε μου, λοιπόν, σε ποιον νόμο αναφερόσαστε, γιατί είναι γραπτά αυτά, ότι υπάρχουν δέκα χιλιάδες οργανικές θέσεις ιερέων. Πείτε μου. Σε κανέναν, διότι δεν υπάρχει τέτοιος νόμος.
Εγώ σας έκανα την ερώτηση. Εσείς είστε ο αρμόδιος Υπουργός, εσείς πρέπει να απαντήσετε.
Εσείς λέτε ότι...
Κύριε Υπουργέ, με συγχωρείτε. Κύριε Κυριαζίδη, δεν γίνεται να διακόπτετε τον Υπουργό. Σας κάνει τις ερωτήσεις, σημειώστε τες και στη δευτερολογία σας μπορείτε να απαντήσετε. Δεν ακούγεστε.
Σας παρακαλώ, προφανώς σας γράφουν άλλοι τις ερωτήσεις. Με συγχωρείτε, όταν εδώ γραπτά λέει: «Καθότι από τις δέκα χιλιάδες τετρακόσιες οργανικές θέσεις ιερέων περισσότερες από δυόμισι χιλιάδες παραμένουν κενές», πρέπει να μας πείτε βάσει ποιου νόμου είναι αυτές οι δέκα χιλιάδες τετρακόσιες θέσεις. Δεν υπάρχουν, λοιπόν. Να το ξέρετε, για να μην εκτεθείτε. Ο νόμος ο οποίος ορίζει τις οργανικές θέσεις, για να γνωρίζετε, είναι ο αναγκαστικός ν.536/1945 και οι οργανικές θέσεις ιερέων στην Εκκλησία είναι έξι χιλιάδες, ούτε μία παραπάνω. Είναι έξι χιλιάδες. Να το ξέρουμε αυτό. Δεν είναι δέκα χιλιάδες τετρακόσιες. Πρώτον αυτό. Δεύτερον, κατά τη γνώμη σας, πρέπει να μισθοδοτούνται οι έγγαμοι ή οι άγαμοι κληρικοί; Διότι ο νόμος είναι απολύτως σαφής. Ο νόμος μιλάει για τους έγγαμους κληρικούς. Ξέρετε τι γίνεται σήμερα, άραγε; Θα ήθελα να μου απαντήσετε, αν γνωρίζετε. Διότι ο νόμος του 1945 πήγε να προστατεύσει τους έγγαμους κληρικούς από μια εξευτελιστική καθημερινότητα. Είναι σωστό, κατά τη γνώμη σας, να μισθοδοτούνται ιερομόναχοι; Είναι σωστό να μισθοδοτούνται άγαμοι κληρικοί; Εδώ, λοιπόν, υπάρχει ένα πάρα πολύ σοβαρό πρόβλημα. Και να σας πω κάτι; Έχετε ρωτήσει καθόλου τη Διαρκή Ιερά Σύνοδο αν έχει κάνει μια κατανομή των οργανικών θέσεων ανά μητρόπολη; Γιατί και αυτό είναι ένα πολύ σοβαρό θέμα. Δεν υπάρχει λόγος να υπάρχουν πολλοί ιερείς στα αστικά κέντρα και ελάχιστοι στις επαρχίες της χώρας και στις απομακρυσμένες περιοχές. Αυτό ακριβώς πήγε να διορθώσει το πλαίσιο συμφωνίας που έχει υπογραφεί ανάμεσα στον Αρχιεπίσκοπο και τον Πρωθυπουργό. Αυτό που εσείς, με δική σας πρωτοβουλία, είπατε ότι τελείωσε, πήγε στις καλένδες τώρα, δεν πρόκειται να συνεχιστεί. Το ερώτημα είναι: ως πολιτικά κόμματα θέλουμε να μπει μια τάξη σε αυτό, ναι ή όχι; Εμείς δεν λέμε να διώξουμε κανέναν. Εμείς δε λέμε να σταματήσει η μισθοδοσία. Εν πάση περιπτώσει, όμως, όταν υπάρχουν έξι χιλιάδες οργανικές και μέσα από μια απίστευτη παθογένεια, που έγινε σιγά - σιγά από το 1945 και μετά, σήμερα η πολιτεία μισθοδοτεί πάνω από δέκα χιλιάδες, αυτό είναι μια θεσμική ακαταστασία, στην οποία τα πολιτικά κόμματα πρέπει να πάρουν θέση. Εδώ, λοιπόν, υπάρχει ένα πολύ σοβαρό πολιτικό και κοινωνικό πρόβλημα. Το μεν πολιτικό πρόβλημα είναι ότι το μόνο που ενδιαφέρει τη Νέα Δημοκρατία είναι να κάνει αυτή την αντιπολίτευση του μαύρου - άσπρου. Σας ρωτώ, λοιπόν, αν εσείς είστε υπέρ του να μπορέσει να μπει μια τάξη, ένας ορθολογισμός περαιτέρω κατοχύρωσης των κληρικών, ώστε αυτή η χώρα, επιτέλους, να έχει τα αντίστοιχα μητρώα, την αντίστοιχη μισθοδοσία κ.ςλπ.. Τώρα, για τα υπόλοιπα που είπατε, πραγματικά σας το είχα πει και την άλλη φορά. Πρέπει να έρχεστε λίγο πιο ετοιμασμένος. Δεν μπορείτε να διαβάζετε τις ειδήσεις που είναι στα διάφορα site. Κοιτάξτε. Ρωτώ το κόμμα σας, το οποίο αρνείται να απαντήσει. Μήπως εσείς μπορείτε να απαντήσετε, έστω και προσωπικά: Γνωρίζετε ότι ζείτε σε μία χώρα που δεν έχει γ΄ λυκείου και η γ΄ λυκείου είναι μόνο στα χαρτιά; Το ξέρετε αυτό; Το ξέρετε ότι από τώρα αρχίζει και ερημώνει η γ΄ λυκείου; Το ξέρετε ότι σε πάρα πολλά σχολεία ακυρώνονται οι εκπαιδευτικοί, παρ' όλη την τεράστια προσπάθεια που κάνουν, με ένα ακροατήριο μαθητών οι οποίοι είναι κουρασμένοι, οι οποίοι το μόνο που σκέφτονται είναι να λύσουν τις ασκήσεις τα φροντιστήρια κ.λπ.; Θέλετε το δημόσιο σχολείο, ναι ή όχι; Θέλετε να είμαστε μία χώρα που να έχει γ΄ λυκείου ή να έχει μία γ΄ λυκείου που να είναι μόνο στα χαρτιά; Ακριβώς αυτό κάνουμε, καταργώντας όλη αυτήν την ακαταστασία και στην γ΄ λυκείου όπως υπάρχει. Έχουμε τέσσερα μαθήματα, έξι ώρες, η ύλη είναι πάρα πολύ διαχειρίσιμη και με αυτόν τον τρόπο θεωρούμε ότι και τα παιδιά θα μπουν σε μία καθημερινότητα που να μην έχουν αυτό το τρελό άγχος, οι γονείς δεν θα έχουν λόγο να στέλνουν τα παιδιά τους να κάνουν ιδιαίτερα και οι εκπαιδευτικοί θα ξαναποκτήσουν τον ρόλο που πρέπει, που είναι να προετοιμάζουν αυτά τα παιδιά για το πανεπιστήμιο μέσα από το δημόσιο σχολείο.
Ευχαριστούμε τον κύριο Υπουργό. Κύριε Κυριαζίδη, έχετε τρία λεπτά για τη δευτερολογία σας.
Κύριε Υπουργέ, η ερώτηση μου τον Γενάρη είχε ένα συγκεκριμένο περιεχόμενο, καθότι είχατε δεσμευθεί ότι μέσα στο 2018 θα έχετε εντάξει στις Μητροπόλεις εκατόν ενενήντα ιερείς. Δεν το κάνατε και αποφεύγετε και μας λέτε τώρα για τον αρχικό νόμο του 1945, - αν είναι δυνατόν να μείνουμε εκεί - που αλλιώς ήταν τα πράγματα τότε, σε άλλη κατάσταση βρισκόταν η χώρα και βρισκόμαστε τώρα σε έναν άλλον αιώνα. Θα πρέπει να το καταλάβετε. Από την άλλη πλευρά, δεν μπορείτε μονομερώς να προχωρείτε σε αυτού του είδους τις θεσμοθετήσεις, τις νομοθετήσεις, διότι ο κλήρος αφορά όλα τα κόμματα. Εφόσον πράγματι βλέπετε όλα αυτά εσείς εσωτερικά κι έχετε όλη αυτή την πλήρη πληροφόρηση, που ενδεχομένως να μην την έχουμε εμείς - γιατί εμένα με ενδιαφέρει ο τόπος μου εκεί που χωριά δεν έχουν ιερέα και είναι σημαντικό, σας το λέω αυτό, και ούτε έχει η Μητρόπολη αυτόν τον μεγάλο αριθμό ιερέων που τους κρατάει στη Μητρόπολη και δεν τους κατανέμει, το αντίθετο συμβαίνει στη Δράμα, άρα, λοιπόν, άλλο είναι το ζήτημα - οφείλατε, λοιπόν, να καθίσετε και να μην πάτε κάτω από το τραπέζι, να κάνετε την όποια «συνέργεια» που λέτε με την Αρχιεπισκοπή ή τον Αρχιεπίσκοπο. Άλλο ζήτημα: Αναφέρεστε στη σημερινή κινητοποίηση, διαμαρτυρία - εάν θέλετε - των μαθητών του λυκείου και των καθηγητών. Άραγε, γιατί διαμαρτύρονται, εφόσον προχωράτε τόσο θετικά, δημιουργικά; Δεν θα έπρεπε και εν προκειμένω πάλι αυτή η χώρα να αποκτήσει σταθερές βάσεις και στο θέμα της παιδείας, της υγείας και της ασφάλειας; Δεν μπορεί η χώρα κάθε λίγο και λιγάκι να είναι «ράβε, ξήλωνε». Θα έπρεπε να καθίσετε με τα κόμματα, να φτιάξουμε μια σταθερή πολιτική για τα θέματα παιδείας που να έχει προοπτική. Δυστυχώς, το βλέπω πάρα πολλές φορές - και στις δικές μας κυβερνήσεις - αλλάζει ο Υπουργός Παιδείας για παράδειγμα στην ίδια κυβέρνηση και δώστου πάλι από την αρχή. Δεν μπορεί να συνεχιστεί αυτό, κύριε Υπουργέ. Και μία και εσείς έχετε διδάξει έξω απ' αυτήν την χώρα και έχετε όλη αυτή τη μεγάλη εμπειρία, θα μπορούσατε να βοηθήσετε. Δεν το κάνετε, όμως. Κινείστε με έναν άλλο τρόπο, όπως κάνετε με τις απορροφήσεις των ΤΕΙ. Και σας ρωτάω: Γιατί μεταφέρετε το ΤΕΙ Ανατολικής Μακεδονίας και Θράκης στη Θεσσαλονίκη, στο Διεθνές; Και όταν σας ρωτήσαμε γιατί δημιουργείτε ένα αυτόνομο πανεπιστήμιο μέχρι την Καβάλα τεχνολογικής εκπαίδευσης, μας είπατε ότι δεν είναι δυνατόν σε μία περιφέρεια να υπάρχουν δύο πανεπιστήμια. Μα τώρα, στην Κρήτη δημιουργείτε και τρίτο. Ενώ υπάρχουν δύο πανεπιστήμια - και καλώς κάνουν οι Κρητικοί - φτιάχνετε καινούργιο πανεπιστήμιο, το Μεσογειακό. Άρα, γιατί δεν μπορούσε να γίνει αυτό και στην ανατολική Μακεδονία και Θράκη;
Κύριε Κυριαζίδη….
Και είχατε βάλει κατά κάποιο τρόπο το τυρί στην φάκα, το περιτυλίξατε με νέα δήθεν αιτήματα…
Κύριε συνάδελφε, με ακούτε;
Παρακαλώ, κύριε Πρόεδρε.
Συγγνώμη για τη διακοπή. Ξεκινήσατε με το θέμα των κληρικών και των ιερέων και έχετε φτάσει αυτήν τη στιγμή να συζητάτε θέματα πανεπιστημίων.
Αναφέρθηκε και ο κύριος Υπουργός.
Να μην ανοίξουμε τόσο πολύ - έχετε υπερβεί και τον χρόνο σας - τον διάλογο. Παρακαλώ πολύ να μείνουμε εντός του θέματος.
Σε μισό λεπτό θα τελειώσω, κύριε Πρόεδρε. Ευχαριστώ πολύ.
Εγώ ευχαριστώ. Συνεχίστε, παρακαλώ.
Γιατί, λοιπόν, δεν θα μπορούσε να συμβεί αυτό και στην ανατολική Μακεδονία και Θράκη; Και βεβαίως, μας δημιουργείτε και τέταρτη Νομική. Γιατί αυτή η προσπάθεια ακύρωσης ή δημιουργίας προβλημάτων σε μία περιοχή που θα έπρεπε να ενισχύεται πολλαπλά; Περιμένουμε μία απάντηση. Και βεβαίως είχατε βάλει το τυρί στη φάκα, το περιτυλίξατε με καινούργια αιτήματα και εκεί παραπλανήσατε και την κάθε τοπική κοινωνία. Και αντί να δημιουργήσετε τέσσερα τμήματα - όπως μας λέγατε - στη Δράμα, καταργείτε και την Αρχιτεκτονική.
Κύριε συνάδελφε, έχουμε φτάσει τα πέντε λεπτά.
Η διαμαρτυρία των σπουδαστών της Αρχιτεκτονικής είναι συγκεκριμένη. Θα σας καταθέσω αυτό το κείμενο, την αγωνία - αν θέλετε - των σπουδαστών Αρχιτεκτονικής Δράμας και πιστεύω ότι την επόμενη εβδομάδα κάπως διαφορετικά θα δούμε τα πράγματα. Ευχαριστώ, κύριε Πρόεδρε.
Τον λόγο έχει ο κύριος Υπουργός.
Κοιτάξτε, δεν έχω πρόβλημα να απαντάω και σε σύνθετες ερωτήσεις, αλλά δεν μπορεί ο καθένας να με ρωτάει τρεις ερωτήσεις σε μία. Υπάρχουν διαδικασίες, ξέρετε. Σε όλα τα ερωτήματα που σας έθεσα για τους κληρικούς δεν απαντήσατε ούτε σε ένα.
Σε όλα!
Ούτε σε ένα! Ρωτάτε γιατί δεν διορίσαμε τους ιερείς. Ξέρετε πώς διορίζονται οι ιερείς;
Εσείς, κύριε Υπουργέ, πήρατε την απόφαση.
Κύριε Κυριαζίδη!
Να μάθετε πώς διορίζονται οι ιερείς. Είναι θέσεις που δίνει η πολιτεία στην Ιερά Σύνοδο για τους ιερείς και υπάρχει η κατανομή και η πρόσληψη χωρίς καμμία διαδικασία. Προσέξτε, αυτά πήγαμε να βάλουμε σε τάξη. Και για ακόμη μία φορά μου λέτε ότι το 1945 ήταν άλλη εποχή. Είναι προφανές ότι ήταν άλλη εποχή. Δεν χρειάζεται να τρώτε χρόνο γι' αυτό. Γι' αυτό ήταν έξι χιλιάδες τότε και η πολιτεία σήμερα μισθοδοτεί δέκα χιλιάδες πεντακόσιους.
…(δεν ακούστηκε)
Όχι, δεν έχετε δίκιο. Διότι δεν έχουν οργανικές θέσεις. Διότι, εάν αύριο έρθει το όποιο ελεγκτικό συμβούλιο και πει «γιατί μισθοδοτούνται οι ιερείς οι οποίοι δεν έχουν οργανικές θέσεις;», μπορεί να υπάρχει τεράστιο πρόβλημα. Το ξέρετε αυτό;
Να νομοθετήσουμε, κύριε Υπουργέ,
Ελάτε, κύριε Κυριαζίδη! Δεν ακούγεστε!
Πώς να νομοθετήσουμε, κύριε Κυριαζίδη, λοιπόν, όταν εσείς ως εκπρόσωπος της Νέας Δημοκρατίας σήμερα λέτε το απαράδεκτο και σας ζητώ να το πάρετε πίσω, ότι η συμφωνία ανάμεσα στον Αρχιεπίσκοπο και στον Πρωθυπουργό έγινε κάτω από το τραπέζι; Ντροπή σας!
…(δεν ακούστηκε)
Σας παρακαλώ, κύριε Κυριαζίδη.
Ντροπή σας! Κάτω από το τραπέζι; Είναι δυνατόν σε μια δημοκρατική χώρα να μιλάτε με αυτόν τον τρόπο ότι η συμφωνία αυτή έγινε ανάμεσα στον Πρωθυπουργό…
…(δεν ακούστηκε)
Κύριε Κυριαζίδη, σας παρακαλώ. Σας έχω κάνει παρατήρηση τρεις φορές τουλάχιστον. Σας παρακαλώ.
Αφήστε να απαντήσει ο Υπουργός. Είναι ποτέ δυνατόν; Δεν ακούγεστε!
Αυτό είναι το πρόβλημά μας!
Δεν είναι μόνο αυτό το πρόβλημά μας.
Το πρόβλημά μας είναι ότι λείπει ο σεβασμός στους θεσμούς. Τα «κάτω από το τραπέζι» είναι επί άλλων κυβερνήσεων.
…(δεν ακούστηκε)
Μη φωνάζετε, κύριε Κυριαζίδη. Ποιους δεν σεβόμαστε; Τον Αρχιεπίσκοπο; Σας παρακαλώ.
…(δεν ακούστηκε)
Τον Αρχιεπίσκοπο είπατε. Κύριε Κυριαζίδη, έχετε εκτεθεί ανεπανόρθωτα και ζητάω να το πάρετε πίσω.
…(δεν ακούστηκε)
Κύριε Κυριαζίδη, σας παρακαλώ πολύ, θέλετε να σας ανακαλέσω; Σας παρακαλώ πολύ!
Να το πάρετε πίσω. Συμφωνία κάτω από το τραπέζι ανάμεσα στον Πρωθυπουργό μιας δημοκρατικά εκλεγμένης χώρας και ενός Αρχιεπισκόπου; Αυτά δεν πρέπει να λέγονται!
…(δεν ακούστηκε)
Κύριε Κυριαζίδη, ακούτε τι σας λέω;
Κύριε Κυριαζίδη, δεν αφήνετε τον κύριο Υπουργό να απαντήσει.
Προκαλεί ο κύριος Υπουργός.
Δεν προκαλεί. Κι εσείς είπατε κάποια πράγματα και ο Υπουργός περίμενε τη σειρά του για να απαντήσει.
Ποιος προκαλεί;
Σεβαστείτε την ώρα που απαντάει ο Υπουργός. Υπάρχει διαδικασία και τη γνωρίζετε πολύ καλά, είσαστε έμπειρος. Σας παρακαλώ πολύ!
Σεβασμός στους θεσμούς, σεβασμός στα πρόσωπα. Αυτό είναι η προϋπόθεση της δημοκρατίας. Τώρα, ως προς τα υπόλοιπα που λέτε, πραγματικά δεν καταλαβαίνω τι εννοείτε, γιατί δεν ήταν μια συγκροτημένη παρουσίαση. Δεν καταλαβαίνω τι λέτε «γιατί διαμαρτύρονται οι μαθητές». Οι μαθητές διαμαρτύρονται γι' αυτά για τα οποία λένε ότι διαμαρτύρονται, θεωρούν ότι η ύλη είναι πολλή, ότι είναι εξοντωτικό κ.λπ.. Εδώ το ερώτημα, κύριε Κυριαζίδη, δεν είναι γιατί διαμαρτύρονται οι μαθητές, είναι τι λέτε εσείς. Ποια είναι η θέση του κόμματός σας. Και ξέρετε ποια είναι η θέση του κόμματός σας. Όταν έρθουμε στα πράγματα θα καταργήσουμε τα πάντα. Αυτό δεν αποτελεί θέση. Ακριβώς αυτό λέει ο κ. Μητσοτάκης. Από το πρωί μέχρι το βράδυ. Θα καταργήσω τους νόμους Μπαλτά…
…(δεν ακούστηκε)
Σας παρακαλώ. Όταν κάποιος λέει «όταν έρθω, θα καταργήσω ό,τι βρω» το θεωρείτε στοιχειωδώς σοβαρό;
…(δεν ακούστηκε)
Τώρα, όσον αφορά τα υπόλοιπα, προφανώς, δεν έχετε καταλάβει. Δεν μεταφέρουμε κανένα ΤΕΙ στη Θεσσαλονίκη, να το ξέρετε αυτό. Μεταφορά ξέρετε τι σημαίνει; Μεταφέρω αυτό το μολύβι από εδώ, εδώ. Αυτό είναι το νόημα της μεταφοράς.
Κάνετε τρεις κόμβους…
Κύριε Κυριαζίδη!
Δεν γίνεται, όμως, έτσι, κύριε Πρόεδρε.
…(δεν ακούστηκε)
Κύριε Κυριαζίδη, να σταματήσουμε, να μην απαντήσει ο κύριος Υπουργός;
Μα, δεν απαντάει!
Μα, τον έχετε διακόψει. Έχει δικαίωμα να απαντήσει όπως θέλει. Αν δεν καλυφθείτε, ελάτε πιάστε τον, κάντε ξανά ερώτηση, τι να σας πω!
Κοιτάξτε, αν μεταφέρεται ή όχι, θα σας παρακαλούσα να πάτε να μιλήσετε με τους συναδέλφους μου εκεί - εννοώ τους συναδέλφους καθηγητές του ΤΕΙ, την πρυτανεία και τη σύγκλητο - και να τους ρωτήσετε γιατί πήραν ομόφωνη απόφαση για να ενταχθούν στο διεθνές πανεπιστήμιο, χωρίς καμμία μετακίνηση από την Καβάλα. Πρώτα θα πρέπει να πηγαίνετε να τους ρωτάτε και μετά να έρχεστε να ρωτάτε εδώ. Ως προς το Μεσογειακό Πανεπιστήμιο της Κρήτης, το Μεσογειακό Πανεπιστήμιο της Κρήτης θα ιδρυθεί μετά την ψήφιση του νομοσχεδίου που θα έρθει σε λίγες μέρες στη Βουλή. Είναι ένα ίδρυμα εξαιρετικής ποιότητας. Οι δείκτες του είναι πάνω από τους δείκτες επτά πανεπιστημίων και είναι αποτέλεσμα πολύ συστηματικών συζητήσεων που έχουν γίνει, συζητήσεις στις οποίες αρνήθηκε να συμμετάσχει η Πρυτανεία του Πανεπιστημίου Κρήτης και του Πολυτεχνείου Κρήτης. Σας ευχαριστώ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να κάνω μια ανακοίνωση προς το Σώμα, πριν κλείσουμε τη συνεδρίαση. Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Ι. Κύρωση της Συμφωνίας για την Ασιατική Τράπεζα Υποδομών και Επενδύσεων, ΙΙ. Εναρμόνιση του Κώδικα ΦΠΑ με την Οδηγία (ΕΕ) 2016/1065, ΙΙΙ. Ενσωμάτωση των σημείων 1, 2, 4 και 5 του άρθρου 2 και των άρθρων 4, 6, 7 και 8 της Οδηγίας 1164/2016. ΙV. Τροποποίηση του ν.2971/2001 και άλλες διατάξεις». Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.01΄ λύεται η συνεδρίαση για την προσεχή Δευτέρα 15 Απριλίου 2019 και ώρα 12.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα σας διανεμηθεί.